Document ID: 32014R0355

IZVEDBENA UREDBA KOMISIJE (EU) št. 355/2014
z dne 8. aprila 2014
o spremembi Uredbe (ES) št. 1235/2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (1) ter zlasti člena 33(3) in člena 38(d) Uredbe,
ob upoštevanju naslednjega:
(1)
Priloga IV k Uredbi Komisije (ES) št. 1235/2008 (2) vsebuje seznam izvajalcev nadzora in nadzornih organov, ki so pristojni za izvajanje nadzora in izdajanje certifikatov v tretjih državah za namen enakovrednosti. Glede na nove informacije, ki jih je Komisija prejela od izvajalcev nadzora in nadzornih organov iz navedene priloge, so potrebne določene spremembe seznama.
(2)
Komisija je preučila zahtevke za uvrstitev na seznam iz Priloge IV k Uredbi (ES) št. 1235/2008, ki jih je prejela do 31. oktobra 2012 oziroma do 31. oktobra 2013. Na ta seznam bi bilo treba uvrstiti izvajalce nadzora in nadzorne organe, pri katerih je bila z nadaljnjim pregledom vseh prejetih informacij potrjena skladnost z ustreznimi zahtevami.
(3)
Člen 10(2) Uredbe (ES) št. 1235/2008 določa, da seznam priznanih izvajalcev nadzora in nadzornih organov vsebuje vse informacije, ki so potrebne v zvezi z vsakim izvajalcem nadzora ali nadzornim organom, da se omogoči preverjanje, ali so bili proizvodi, ki so dani v promet na trg Unije, pregledani s strani izvajalca nadzora ali nadzornega organa, priznanega v skladu s členom 33(3) Uredbe (ES) št. 834/2007. V skladu s členom 12(1)(a) Uredbe (ES) št. 1235/2008 je Institut für Marktökologie (IMO) Komisijo obvestil, da je z učinkom od 1. januarja 2013 svoje ime spremenil v IMO Swiss AG. To spremembo bi bilo treba vključiti v Prilogo IV k Uredbi (ES) št. 1235/2008.
(4)
V skladu z Izvedbeno uredbo Komisije (EU) št. 586/2013 (3) je rok, do katerega izvajalci nadzora in nadzorni organi predložijo letna poročila za leto 2012, 30. april 2013. Center of Organic Agriculture in Egypt do navedenega datuma ni poslal letnega poročila. Komisija je centru Center of Organic Agriculture in Egypt odobrila dodatno obdobje za predložitev letnega poročila, vendar navedenega poročila ni prejela niti do 4. novembra 2013. Zaradi navedenega bi bilo treba Center of Organic Agriculture in Egypt v skladu s členom 12(2) Uredbe (ES) št. 1235/2008 umakniti s seznama iz Priloge IV k Uredbi.
(5)
Prilogo IV k Uredbi (ES) št. 1235/2008 bi bilo zato treba ustrezno spremeniti.
(6)
Ukrepi iz te uredbe so v skladu z mnenjem regulativnega odbora za ekološko pridelavo -
SPREJELA NASLEDNJO UREDBO:
Člen 1
Priloga IV k Uredbi (ES) št. 1235/2008 se spremeni v skladu s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. aprila 2014

Labels: 3
17
5
6